钦定古今图书集成/明伦汇编/闺媛典/第040卷 > 周主忠妾
## 钦定古今图书集成/明伦汇编/闺媛典/第040卷 > 周主忠妾

按刘向《列女传》：“周主忠妾者，周大夫妻之媵妾也。大
夫号主父，自卫仕于周，二年且归，其妻淫于邻人，恐
主父觉其淫者，忧之。妻曰：‘无忧也，吾为毒酒，封以待
之矣。三日主父至，其妻曰：‘吾为子劳，封酒相待’’。”使媵
婢取酒而进之。媵婢心知其毒酒也，计念进之则杀
主父，不义，言之又杀主母，不忠。犹豫，因阳僵覆酒，主
父大怒而笞之。既已，妻恐媵婢言之，因以他过笞，欲
杀之。媵知将死，终不言。主父弟闻其事，具以告主父。
主父惊，乃免媵婢而笞杀其妻。使人阴问媵婢曰：“汝
知其事，何以不言，而反几死乎？”媵婢曰：“杀主以自生，
又有辱主之名，吾死则死耳，岂言之哉？”主父高其义，
贵其意，将纳以为妻。媵婢辞曰：“主辱而死，而妾独生，
是无义也。代主之处，是逆礼也。无义逆礼，有一犹愈今尽有之，难以生矣。”欲自杀。主父闻之，乃厚币而嫁
之，四邻争娶之。君子谓忠妾为仁厚。夫名无细而不
闻，行无隐而不彰。《诗》云：“无言不酬，无德不报。”此之谓
也。